Fremtiden for projektet 'Se Muligheder Sammen', der gennem fem år har hjulpet unge med psykiske problemer ser stadig dyster ud. På trods af de unges opråb, holder socialudvalgsformand i Jammerbugt Kommune Morten Klessen (S) fast i at projektet skal lukkes ned, så et nyt kan startes op. - Vi vil væk fra projekttanken og hen mod en virksomhedsrettet indsats. Det tror vi, virker, og det er også regeringens intention i deres beskæftigelsesplan at gøre tingene mere virksomhedsnære. De unge er dog mere end kritiske overfor den plan. En af kursisterne kalder det noget "forbandet lort" at projektet lukkes ned til nytår. - Jeg frygter at blive en kastebold hos kommunen, siger kursisten, der hedder Allan. Og bliver man kastebold, risikerer man nemmere at blive tabt på gulvet, men det vil Morten Klessen undgå. - Vi vil gøre alt hvad vi kan, for at der ikke er unge mennesker i Jammerbugt Kommune, der bliver tabt. - Vi har taget initiativ til at forvaltningen tager ud og snakker med de unge mennesker om hvad de vil og hvad, der har virket i det her projekt. Og det prøver vi at føre videre i det nye projekt, der er mere virksomhedsnært, siger formanden, der til sidst understreger, at der ikke er tale om en spareøvelse. - Pengene skal vi ikke spare. Dem skal vi bruge i et nyt projekt. Det er ikke sådan, at vi bare kan sætte nye projekter i gang - så mange penge har vi ikke - så nu lukker vi det her og skaber et nyt, hvor vi tager det bedste fra SMS-projektet og gør det mere virksomhedsnært. Beslutningen om at lukke SMS-projektet skal endeligt godkendes 26. november, og efter planen lukkes projektet så til nytår.

Referat:
Jammerbugt Kommune lukker succesfuldt ungeprojekt, men der er ikke tale om en spareøvelse.